Susanna Wallumrød

Karriere

Hun startet karrieren som frontfigur i bandet The Fun-Keys i Kongegata, Larvik, i midten av 1990-årene og har studert sang under bl.a. Solveig Slettahjell i videregående skole, samt musikkvitenskap under blant andre Torgrim Sollid og Elin Rosseland ved Institutt for musikk og teater ved Universitetet i Oslo.
Hun opptrer bl.a. som Susanna and the Magical Orchestra med pianist Morten Qvenild, som debuterte på Nattjazz (2001), og siden har utgitt tre plater (2004, 2006 og 2009) produsert av Deathprod, som også produserte hennes solodebut Susanna Sonata Mix Dwarf Cosmos utgitt i (2007). Susanna K. Wallumrød arbeider både med interpretasjoner av andres musikk, også kalt coverlåter, og komponering av eget materiale - som f.eks solo-debuten utelukkende består av.
Med seg i bandet sitt har hun Helge Sten på gitarer og Pål Hausken på trommer, mens hun selv spiller piano og synger. Høsten 2008 utga trioen albumet Flower of Evil, med interpretasjoner av låter av ABBA, Lou Reed og Thin Lizzy bl.a. Albumet gjestes av den amerikanske artisten Bonnie «Prince» Billy på to spor. Wallumrød spilte support for Bonnie «Prince» Billy på hans Europa-turné våren 2009, de gjorde også en turné sammen i Skandinavia vår/sommer 2010. Bonnie «Prince» Billy har utgitt en 7" vinyl med to av sangene til hennes, «Stay» og «People living» fra albumet Sonata Mix Dwarf Cosmos. Den amerikanske artisten spiller også Wallumrøds låter live.
I 2009 komponerte Wallumrød et bestillingsverk ved navn Meshes of Voice sammen med Jenny Hval, for festivalen Ladyfest. Verket ble urfremført av Hval og Wallumrød sammen med musikerne Anita Kaasbøll og Jo Berger Myhre. Susanna ble invitert til å spille support for Hope Sandoval and the Warm Invention i Queen Elizabeth Hall i London i 2009.
Wallumrød startet i 2010 et samarbeidsprosjekt sammen med Ensemble neoN, og komponistene Jan Martin Smørdahl og Julian Skar, hvor de arrangerte Wallumrøds musikk for ensemblet med henne selv på henholdsvis vokal og piano. Ensemble neoN og Susanna spilte bl.a. på Oslo Kammermusikkfestival. I 2013 ga de ut albumet The Forester under navnet Susanna and Ensemble neoN, og fikk for det Spellemannprisen 2013 i åpen klasse.
I 2011 ble Susannas musikk til dikt av Gunvor Hofmo utgitt på Grappa Musikkforlag. Albumet ble spilt inn med musikerne Ståle Storløkken, Jo Berger Myhre, Hans Magnus Ryan og Erland Dahlen. I 2011 ble albumet If Grief Could Wait utgitt på det tyske plateselskapet ECM, et samarbeidsprosjekt initiert av Giovanna Pessi (barokkharpe). Sammen spiller de musikk av Henry Purcell, Leonard Cohen, Nick Drake og noen av Susannas låter. Marco Ambrosini og Jane Achtman deltar på albumet, på henholdsvis nyckelharpe og viola de gamba. Albumet er produsert av Manfred Eicher. 
Susanna startet i 2011 en egen label for digitale utgivelser. Selskapet heter SusannaSonata, og har så langt utgitt sangene "Twelve Hours of Sunset" med Susanna og "When I Am Laid" med Susanna and the Magical Orchestra.
Wallumrød har samarbeidet med band/musikere som The White Birch/Ola Fløttum, Øystein Greni, Emmett Kelly, Jeremy Gara, Shahzad Ismaily, Noritaka Tanaka, Joshua Arbrahams , Jim White, Cheyenne Mize, Giorgio Tuma, Fridjof Nilsen, Fredrik Wallumrød. Hun har turnéert i Europa, USA og Asia med musikken sin. Musikken hennes har vært brukt i TV-serier som Grey's Anatomy.
Hun fikk Gammleng-prisen i åpen klasse i 2012. I 2014 ga hun ut albumet Meshes of Voice sammen med Jenny Hval. For albumet fikk de Spellemannprisen 2014 i åpen klasse. For albumet Triangle vant hun sin tredje pris i åpen klasse under Spellemannprisen 2016 samt Edvard-prisen 2017 i åpen klasse.
Hennes brødre er musikerne Fredrik Wallumrød og Christian Wallumrød. Hun er kusinen til David Wallumrød.